Porto de Marín

O porto de Marín é un porto de interese xeral do estado situado en terreos dos concellos de Marín e Pontevedra. Está na beira sur da Ría de Pontevedra.

O porto esténdese desde Punta Pesqueira no municipio de Marín ata Praceres no municipio de Pontevedra. Utilízase como porto mercante (contedores, graneis) e pesqueiro. Tamén se utiliza como porto deportivo.

 Historia 
A actividade portuaria está documentada en Pontevedra e a súa ría desde a Antigüidade, grazas ao miliario romano que se conserva no Museo de Pontevedra e cuxa inscrición fai referencia á súa importancia como vía de comunicación marítima.

No século XVI, Pontevedra era a cidade máis importante de Galicia e o porto de Pontevedra era o máis activo da rexión e do noroeste de España. Algúns historiadores estiman que o movemento económico xerado polo asentamento podía alcanzar os 80.000 ducados anuais.

No século XVII, o porto de Pontevedra comezou a decaer pola falta de calado necesario para os barcos, cada vez máis grandes, e pola sedimentación provocada polas crecidas do río Lérez desde finais do século XVI. A actividade portuaria foise trasladando paulatinamente a Marín.

A mediados do século XVIII, a ría de Pontevedra iniciou o seu desenvolvemento comercial e industrial. A súa riqueza pesqueira propiciou o establecemento de numerosas fábricas de salgaduras, conservas e outras actividades relacionadas co mar. O crecemento e importancia do porto de Marín manifestouse xa no século XVIII grazas ao mosteiro de Oseira, que o abriu á pesca e ao comercio exterior.

En 1861, o porto de Marín converteuse nun importante punto de partida de novas rutas cara a América. Inaugurouse un servizo directo de ida e volta a Buenos Aires e Montevideo. En 1868, Marín converteuse nun distrito marítimo de primeira clase en España e beneficiouse dos servizos de moitos consulados europeos e suramericanos debido ao importante movemento comercial e migratorio.

En 1883, o Concello de Pontevedra solicitou que o porto de Marín se convertese en porto de interese xeral e o 30 de agosto de 1886 foi declarado como tal. A baía a finais do século XIX dispoñía dun peirao, o Dique Vello do Leste, próximo á desembocadura do río Lameiriña onde se concentraba o núcleo de poboación mariñeiro. Foi en 1896 cando Narciso Puig de la Bellacasa terminou o primeiro proxecto para mellorar as súas instalacións.

O 5 de marzo de 1933 inaugurouse a sede da autoridade portuaria na avenida das Corvaceiras, no porto de Pontevedra. Nos anos 1940 foi cando, acabadas as obras da Escola Naval, iniciáronse os recheos da enseada para albergar as novas instalacións do porto, cuxo máximo desenvolvemento alcanzouse na década dos anos 1960 coa grande obra do porto pesqueiro. Foi cando se construíu a autovía entre Marín e Pontevedra. 

En 1992, coa Lei de Portos do Estado e da Mariña Mercante, a entidade responsable do porto de Marín pasou a ser a Autoridade Portuaria de Marín e Ría de Pontevedra.

O 30 de xullo de 2010 inaugurouse a nova sede da Autoridade Portuaria dentro do porto, no Parque Cantodarea de Marín.

 Peiraos e instalacións 
O Porto de Marín conta cun total de 1.806 metros de dársenas comerciais para o tráfico marítimo e 2.686 metros de dársenas pesqueiras destinadas ás actividades de pesca e avituallamento. O porto conta con máis de 75 hectáreas de espazo portuario e máis de 9.800 hectáreas de superficie marítima. O calado máximo é de 12,8 metros.
miniatura|310x310px|Guindastres no Porto de Marín
O porto conta, entre outras instalacións, cunha moderna lonxa de poxa de peixe climatizada, unha terminal cuberta, unha rede ferroviaria interna, un posto de inspección fronteirizo e dous estaleiros.

 Peiraos comerciais 
 Peirao Comercial de Marín: Carga Xeral
 Novo Peirao Comercial de Marín nº 0: Reparacións
 Novo Peirao Comercial de Marín nº1: carga Xeral
 Peirao Manuel Leirós 1: Carga seca a granel por instalación especial, carga xeral
 Peirao Manuel Leirós 2: Graneis secos por instalación xeral, carga xeral
 Peirao Comercial Sur: carga xeral
 Peirao transversal Manuel Leirós: carga xeral
 Peirao Adolfo Reboredo 1: Portacontedores, carga xeral
 Peirao Adolfo Reboredo 2: Portacontedores, carga xeral
 Peirao Adolfo Reboredo 3: Portacontedores, carga xeral
 Peirao de expansión Este: carga xeral
 Peirao Oeste: carga xeral, graneis

 Peiraos pesqueiros 
 Peirao de pesca do norte
 Peirao de pesca do leste
 Peirao de pesca do sur
 Peirao de pesca de baixura Oeste 
 Peirao de pesca de baixura Leste 
 Peirao de pesca de baixura Sur
 Rampla de pesca de baixura
 Peiraos flotantes
 Peirao de Pasaxeiros de Ría
 Peirao Illa de Ons
 Peirao de reparación 1
 Peirao de reparación 2

 Tráfico 

 Tráfico comercial 
En 2017, o tráfico total do porto de Marín-Pontevedra foi de 2.523.054 toneladas. O tráfico de graneis supuxo 915.812 toneladas anuais. As mercadorías máis importadas son froitas, cereais, pasta de papel, peixe conxelado ou produtos siderúrxicos. O porto de Marín é tamén un importante centro loxístico para a recepción, transformación e expedición de produtos do mar conxelados.

O tráfico aumentou significativamente nos últimos anos, en particular grazas á terminal de contedores, que xerou un movemento de 88.938 toneladas en 2017.

 Conexións viarias e ferroviarias 

 Conexións internas 
 Transporte viario 
Os peiraos están conectados por unha rede de camiños interiores de lastras de granito sobre formigón.

 Transporte ferroviario 
O porto conta cunha rede ferroviaria interna que permite o acceso ás zonas de descarga e almacéns. Esta rede ferroviaria interna conta con 7 quilómetros de vía.

 Conexións externas 
 Transporte por estrada 
O porto está conectado coa circunvalación de Pontevedra PO-10, o que permite un fácil acceso ao resto do país, incluída a autoestrada AP-9 (A Coruña-Tui).

A PO-11 é unha autovía urbana de aproximadamente 4 km que conecta a AP-9 e a PO-10 (circunvalación sur de Pontevedra) co Porto de Marín, no suroeste da cidade. Dá servizo ao porto e permite o acceso directo ao mesmo sen cruzar Pontevedra desde a AP-9. Continúa a Variante Sur (PO-10) e cruza a AP-9 ao sur de Pontevedra. A continuación bifúrcase coa Variante Oeste (PO-12) ao suroeste da cidade e segue a costa ata o Porto de Marín.
SaídasCidades35pxPontevedra Norte – Santiago de Compostela – A Coruña 20x20px
Vigo – Tui – Portugal 20x20px
Pontevedra Sur – Ourense – A-57 AP-9AP-9PO-1035pxPontevedra Oeste – Pontevedra – Avenida de MarínPO-12 01Zonas industriais 02Porto de Pontevedra20px Só para autorizados35pxMarín Centro - Marín - Avenida Marqués de Valterra

 Ferrocarril 
O ferrocarril na zona de servizo do Porto de Marín está conectado á rede nacional a través da estación de ferrocarril de Pontevedra, situada entre os barrios da Parda e do Gorgullón, permitindo o transporte de mercadorías a través de RENFE. A liña de mercadorías ao porto foi inaugurada o 10 de xullo de 2002 e ten unha lonxitude de 6,487 km desde Pontevedra a Marín.

 Galería 

 Notas 

 Véxase tamén 

 Ligazóns externas 
  Páxina oficial do porto de Marín

Categoría:Provincia de Pontevedra
Categoría:Marín
Categoría:Economía de Pontevedra
Categoría:Transporte en Pontevedra
Categoría:Portos de Galicia
Categoría:Urbanismo da provincia de Pontevedra